Document ID: 32013R0195

KOMMISSIONENS FORORDNING (EU) Nr. 195/2013
af 7. marts 2013
om ændring af Europa-Parlamentets og Rådets direktiv 2007/46/EF og Kommissionens forordning (EF) nr. 692/2008 for så vidt angår innovative teknologier til nedbringelse af CO2-emissionerne fra lette personbiler og lette erhvervskøretøjer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 715/2007 af 20. juni 2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer (1), særlig artikel 4, stk. 4, artikel 5, stk. 3, og artikel 8,
under henvisning til Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv) (2), særlig artikel 39, stk. 2, og
ud fra følgende betragtninger:
(1)
Ved forordning (EU) nr. 171/2013 (3) ændrede Kommissionen direktiv 2007/46/EF og Kommissionens forordning (EF) nr. 692/2008 af 18. juli 2008 om gennemførelse og ændring af Europa-Parlamentets og Rådets forordning (EF) nr. 715/2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer (4) for så vidt angår innovative teknologier til nedbringelse af CO2-emissionerne fra lette personbiler og lette erhvervskøretøjer. Forordningen ændrede de modeller for de relevante dokumenter, der anvendes i forbindelse med typegodkendelsen. Det er derfor nødvendigt at give medlemsstaterne en rimelig frist til at tilpasse de modsvarende formularer. Af hensyn til retssikkerheden og overskueligheden bør forordning (EF) nr. 171/2013 afløses.
(2)
Ved forordning (EF) nr. 715/2007 er der fastsat fælles tekniske krav til typegodkendelse af motorkøretøjer, motorer og udskiftningsdele med hensyn til emission og bestemmelser om køretøjers og motorers overensstemmelse efter ibrugtagning, forureningsbegrænsende anordningers holdbarhed, egendiagnosesystemer (OBD), måling af brændstofforbrug og adgang til reparations- og vedligeholdelsesinformationer.
(3)
Ved forordning (EF) nr. 692/2008 er der fastsat administrative bestemmelser om kontrol af køretøjernes overholdelse af reglerne om CO2-emissioner og krav til måling af sådanne køretøjers CO2-emissioner og brændstofforbrug.
(4)
Ved Europa-Parlamentets og Rådets forordning (EF) nr. 443/2009 (5) er der fastsat præstationsnormer for nye personbilers emissioner inden for Unionens integrerede tilgang til at nedbringe CO2-emissionerne fra personbiler og lette erhvervskøretøjer, og ved Kommissionens gennemførelsesforordning (EU) nr. 725/2011 (6) blev der indført en procedure for godkendelse og certificering af innovative teknologier til nedbringelse af CO2-emissionerne fra sådanne nye personbiler.
(5)
For at tage hensyn til CO2-besparelser opnået ved anvendelse af innovative teknologier ved beregningen af hver enkelt fabrikants specifikke CO2-emissionsmål, jf. artikel 12, stk. 1, i forordning (EF) nr. 443/2009, og for at sikre en effektiv overvågning af de specifikke besparelser for enkeltkøretøjer bør køretøjer udstyret med miljøinnovationer certificeres som led i typegodkendelsen af et køretøj, og de samlede besparelser bør angives i typeattesten.
(6)
I det øjemed er det nødvendigt at give de godkendende myndigheder relevante data med henblik på certificering af køretøjer udstyret med miljøinnovationer og at integrere CO2-besparelserne som følge af miljøinnovationerne i de repræsentative oplysninger om et køretøjs specifikke type, variant eller version.
(7)
Det er derfor nødvendigt at ændre de modeller for de relevante dokumenter, der anvendes i forbindelse med typegodkendelsen.
(8)
Ved forordning (EF) nr. 715/2007 og Europa-Parlamentets og Rådets forordning (EF) nr. 595/2009 af 18. juni 2009 om typegodkendelse af motorkøretøjer og motorer med hensyn til emissioner fra tunge erhvervskøretøjer (Euro VI) og om adgang til reparations- og vedligeholdelsesinformationer om køretøjer og om ændring af forordning (EF) nr. 715/2007 og direktiv 2007/46/EF og om ophævelse af direktiv 80/1269/EØF, 2005/55/EF og 2005/78/EF (7) blev der indført nye krav til oplysninger om prøvning af emissioner af forurenende stoffer. De nødvendige informationer bør derfor indgå i det system, der er indført ved direktiv 2007/46/EF.
(9)
Direktiv 2007/46/EF og forordning (EF) nr. 692/2008 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Det Tekniske Udvalg for Motorkøretøjer -
VEDTAGET DENNE FORORDNING:
Artikel 1
1. Bilag I og IX til direktiv 2007/46/EF ændres som angivet i bilag I til denne forordning.
2. Bilag VIII til direktiv 2007/46/EF erstattes af teksten i bilag II til denne forordning.
Artikel 2
Bilag I og XII til forordning (EF) nr. 692/2008 ændres som angivet i bilag III til nærværende forordning.
Artikel 3
Forordning (EU) nr. 171/2013 ophæves.
Artikel 4
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. juli 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. marts 2013.

Labels: 12
7
8
20